Gedenkplaz fir d'Verkéiersaffer

D'Gedenkplaz fir d'Verkéiersaffer (fr. Lieu du souvenir des victimes de la route, de. Gedenkstätte für Verkehrsopfer) ass eng Gedenkplaz am Flouer hannert Weimerech an der Gemeng Jonglënster. Si soll un all Affer vu Verkéiersaccidenter an hir Familljen erënneren, fir déi, déi hiert Liewe verluer hunn, gradewéi fir déi, déi blesséiert goufen. 

 Geographie 
D'Gedenkplaz läit tëscht Gonnereng an Eescheler, südlech vum CR132, an der Gemeng Jonglënster, géintiwwer der Plaz wou bis uganks 2026 d'Schlass Weimerech stoung.

 Geschicht 
D'Gedenkplaz fir d'Verkéiersaffer geet op eng Initiativ vun der Association nationale des victimes de la route (AVR) zeréck an ass tëscht 2007 an 2012 als Gemeinschaftsprojet vun der AVR, der Gemeng Jonglënster, der Bauverwaltung, der Natur- a Bëschverwaltung an der ASBL Natur&ëmwelt geschaf ginn.

D'Gedenkplaz ass vum Jim Clemes entworf an den 22. September 2012 ageweit ginn.

 Elementer vun der Gedenkplaz 
D'Gedenkplaz besteet aus dräi Haaptelementer:

 Monument de recueillement 
D'„Monument vun der Besënnlechkeet“ bestoung bei der Aweiung vum Memorial nach net; et gouf vum Nico Thurm realiséiert an den 19. November 2016 ageweit. Op enger Plack niewendru steet follgende Text:Dëst Monument verbildlecht d'Situatioun vun engem schwéiere
Stroossenaccident mat alle Konsequenze wéi e schwieregen a laange Passage
duerch en enken Tunnel.
Beim Ausgang vum Tunnel sti mir am Liicht a gi beschenkt vun enger
onbegrenzter Vue.
(Nico Thurm, Artiste, 2016)

 Chemin de vie 
De ronn 180 m laange „Liewenswee“ mécht d'Verbindung tëscht dem Monument vun der Besënnlechkeet an deem vun der Mediatioun; eng Plack liwwert follgend Erklärung:De Liewenswee verbënnt déi 2 Monumenter an enger riichter Linn.

Si si verbonnen a gehéieren zesumme wéi all Etappen an Evenementer op
eisem Liewenswee vernetzt sinn.

Egal op holpereg, knubbeleg, riicht, gei, schliddereg oder verwurrelt,
de Monument de Recueillement an de Monument de Meditatioun si Statiounen op
dem Wee, déi hëllefen sech ze besënnen.
(Jim Clemes, Architecte, 2012)

 Monument de médiation 
Um Enn vum Liewenswee steet d'„Monument vun der Mediatioun“. Et besteet aus 9 Stäiler an ass och vum Nico Thurm realiséiert ginn.9 Steelen invitéieren eng Paus ze maachen an zur Rou ze kommen.

Fest verankert stinn si hei an der Landschaft: en Zeeche vu Kraaft,
Halt a Bestännegkeet.

Si strecken sech no uewen, dohinner soll de Bléck sech riichten op der Sich no
Hoffnung a Liicht.
(Nico Thurm, Artiste, 2012)

 Ronderëm 
Op enger Fläch vu ronn 20 Ar ronderëm den dräi Elementer goufen 200 Bichen ugeplanzt, déi méi spéit eng Kéier eng Eenheet mat de Beem op der aner Stroossesäit bilde sollen. Als Symbol fir déi 27 EU-Memberstaate goufen um Parking virun der Gedenkplaz 27 Nësserten ugeplanzt; an der keltescher Kultur waren se d'Symbol vun der Kraaft an dem Courage.

 Biller 

 Kuckt och 
 Fliedermaushotel, nieft der Gedenkplaz.

 Quellen 
 Quell vum Artikel, wou net anescht uginn: Informatiounspanneau op der Plaz, och ze kucken op der Websäit vun der AVR

 Um Spaweck 

 D'Gedenkplaz op der Säit vun der Association nationale des victimes de la route (avr.lu)

Verkeiersaffer
Kategorie:Gemeng Jonglënster